‘Tyd hardloop uit’ vir broer in berge vermisDie soekgeselskap (Foto: Facebook/ Off Road Rescue Unit) Daar is steeds geen spoor van Devereaux Pienaar (53), ’n ingenieur van Pretoria, nie nadat hy en sy broer Nico (47) verlede Dinsdag op ’n stap-ekskursie deur die Wolkberg-bergreeks in Limpopo gegaan het. Die familie van die twee broers, wat meer as ’n week gelede vermis geraak het, is dringend opsoek na nóg hulp en hulpbronne om verder na Devereaux te soek. Nico is vroeër vandeesweek lewend gevind. Volgens Jean-Marie Bosch, die broers se susterskind, het dié ervare stappers beplan om vir twee dae in die berge te gaan stap voordat Nico weer oor die naweek sou terugkeer na eMalahleni (Witbank) waar hy weer Maandag vir werk moes aanmeld. Dinge het egter skeefgeloop toe die broers op pad na Devil’s Knuckles besluit het om liefs terug te keer en mekaar toe verloor het. Toe familielede hulle nie op hul selfone in die hande kon kry nie, is ’n soekgeselskap na die twee broers ontplooi. Die polisie asook verskeie spanne van Haenertsburg, Polokwane en Tzaneen is ingespan en daar is inderhaas met helikopters, voertuie en te voet onverpoos na die broers begin soek. Bosch vertel dat Nico Maandagaand sy weg tot by ’n dam in die omgewing kon vind waar ’n taxibestuurder genaand Sydney hom begroet het. “Nico was in ’n slegte toestand. Hy was baie swak en deurmekaar,” vertel sy. Nico het inderhaas mediese behandeling ontvang voordat hy vandeesweek saam met die soekgeselskap na sy ouboet begin soek het. Louis Menge van die Tzaneen Search Rescue en Offroad Rescue Unit het Vrydagoggend bevestig dat die soektog na Devereaux voortduur. Hoewel Menge vertel dat die hulp van die publiek en owerhede oorweldigend is, doen die familie nou ’n beroep op nóg ervare stappers, hommeltuigvlieëniers en lede van die publiek wat toegang tot 4×4-voertuie of helikopters het, om die soekgeselskap by te staan om Devereaux so gou moontlik op te spoor. “Dit is ’n massiewe groot area en die tyd hardloop uit. Ons is egter vol hoop dat ons hom gaan kry,” vertel Bosch. Menge het dit eens. “Ons is geweldig gedruk vir tyd.” Daar word ook gevra vir onder meer kos, energiestafies en vrugte vir die soekgeselskap wat onverpoos na Devereaux soek. Vir meer inligting rakende benodighede en waar dit geskenk kan word, lees hier.